## Rješenje Agencije za zaštitu tržišnog natjecanja klasa UP/I-030-02/2000-01/62 od 14. studenoga 2000.

### NN 120/2002 (15.10.2002.), Rješenje Agencije za zaštitu tržišnog natjecanja klasa UP/I-030-02/2000-01/62 od 14. studenoga 2000.

# AGENCIJA ZA ZAŠTITU TRŽIŠNOG NATJECANJA

1950

Na
temelju članka 27. stavka 1. i članka 29. stavka 1. Zakona o zaštiti tržišnog natjecanja
(»Narodne novine«, broj 48/95, 52/97 i 89/98), po prijavi namjere provedbe
koncentracije poduzetnikâ, koju je podnio poduzetnik Breitenburger
Auslandbeteiligungs GmbH, sa sjedištem u Hamburgu, Njemačka, zastupana po
poduzetniku Tvornici cementa Koromačno d.d., ravnatelj Agencije za zaštitu
tržišnog natjecanja donosi sljedeće

## RJEŠENJE

1.
Ocjenjuje se dopuštenom koncentracija poduzetnikâ nastala stjecanjem većinskog
udjela i većinskog prava odlučivanja u poduzetniku Tvornici cementa Koromačno
d.d., sa sjedištem u Koromačnom, Koromačno bb, od strane poduzetnika
Breitenburger Auslandbeteiligungs GmbH, sa sjedištem u Hamburgu, Njemačka.

2.
Koncentracija poduzetnikâ iz točke I. izreke ovog rješenja upisuje se u Upisnik
o koncentracijama.

3.
Obvezuje se poduzetnik Breitenburger Auslandbeteiligungs GmbH da u roku od
petnaest (15) dana od dostave ovog rješenja u korist Državnog proračuna
Republike Hrvatske uplati upravnu pristojbu u iznosu od 255.000,00 kuna.

4. Ovo
rješenje bit će objavljeno u »Narodnim novinama«.

```
Obrazloženje
```

I.
Poduzetnik Breitenburger Auslandbeteiligungs GmbH, sa sjedištem u Hamburgu,
Njemačka (dalje: BAB, odnosno podnositelj prijave), zastupan po poduzetniku
Tvornici cementa Koro­mač­no d.d., podnio je 2. ožujka 2000. Agenciji za zaštitu
tržišnog natjecanja (dalje: Agencija) prijavu koncentracije poduzetnika, koja
je nastala stjecanjem većinskog udjela i većinskog prava odlučivanja u
poduzetniku Tvornici cementa Koromačno, sa sjedištem u Ko­ro­­mač­nom,
Koromačno bb (dalje: TC Koromačno) od strane pod­no­si­telja prijave.

Prijava namjere provedbe koncentracije podnesena je
Agenciji radi ocjene i upisa u Upisnik o koncentracijama, sukladno članku 22. i
članku 23. stavku 1. Zakona o zaštiti tržišnog natjecanja (»Narodne novine«,
broj 48/95, 52/97 i 89/98; dalje: ZZTN).

Kako
prijava nije sadržavala sve podatke propisane člankom 7. Pravilnika o načinu
vođenja Upisnika o koncentracijama (»Na­rod­ne novine«, broj 30/97; dalje: Pravilnik),
Agencija je pozvala podnositelja prijave da istu dopuni sukladno članku 7.
Pravilnika, što je podnositelj prijave izvršio zaključno s dopisom od 26.
lipnja 2000.

II. U postupku ocjene prijavljene koncentracije
utvrđene su sljedeće činjenice:

a) Do predmetne koncentracije došlo je nizom pravnih
poslova koji su u konačnici za posljedicu imali stjecanje većinskog udjela i
većinskog prava odlučivanja u TC Koromačno od strane BAB, i to u sljedećim
fazama:

Hrvatski fond za privatizaciju prodao je 1992. godine
poduzetniku Societe Suisse de Cement Portland iz Neuchatela, Švicarska (dalje:
SSCP), manji udjel u temeljnom kapitalu TC Koromačno, nakon čega je u više
navrata uložio u istog poduzetnika modelom dokapitalizacije iznos od
108.440.000,00 njemačkih maraka, te na taj način postao imatelj 52,37 posto
udjela u temeljnom kapitalu TC Koromačno.

Dana 30. prosinca 1998. SSCP je stekao narednih 16,9
posto udjela u temeljnom kapitalu TC Koromačno, tako što je iste otkupio od
Republičkog fonda mirovinskog i invalidskog osiguranja radnika Hrvatske i
Republičkog fonda mirovinskog i invalidskog osiguranja samostalnih
poljoprivrednika Hrvatske, te je u tom trenutku raspolagao sa ukupno 69,275
posto udjela u temeljnom kapitalu TC Koromačno.

Ugovorom o pripajanju, koji je sklopljen 22. ožujka
1999., SSCP pripojen je poduzetniku Holderbank Financiere Glaris SA, sa
sjedištem u Glarisu, Švicarska (dalje: HFG), društvu unutar koncerna
Holderbank. Temeljem rečenog Ugovora, SSCP prestao je postojati kao samostalno
društvo te je brisan iz sudskog registra.

Nakon toga, a iz razloga raspodjele po zemljopisnim i
interesnim kriterijima unutar koncerna Holderbank, Ugovorom o prodaji i
prijenosu dionica, sklopljenim 30. travnja 1999., HFG je prenio sve dionice TC
Koromačno, koje su mu pripale pripajanjem SSCP-a, na BAB.

Nadalje, Ugovorom o zamjeni dionica, koji je između
Hrvat­skog fonda za privatizaciju i BAB-a, sklopljen 17. prosinca 1999., BAB je
stekao narednih 1,355 posto udjela u temeljnom kapitalu TC Koromačno, te je
nakon toga raspolagao sa ukupno 70,63 posto udjela u istome.

Dana 28. prosinca 1999., BAB je na Varaždinskom
tržištu vri­jednosnica otkupio narednih 27,69 posto dionica TC Ko­ro­mač­no od
više privatizacijskih investicijskih fondova. Na taj je način za BAB nastala
obveza davanja javne ponude za kupnju svih dionica TC Koromačno koje daju pravo
glasa na skupštini Društva, sukladno Zakonu o postupku preuzimanja dioničkih
društava (»Narodne novine«, broj 124/97 i 57/01), što je isti i učinio, te na
taj način stekao narednih 0,48 posto dionica TC Koromačno.

Nakon svih opisanih pravnih radnji, podnositelj
prijave raspolaže s udjelom u temeljnom kapitalu TC Koromačno od 98,8 posto, i
koji daje 98,8 posto glasova na glavnoj skupštini TC Koromačno.

b) Ukupni godišnji promet sudionikâ koncentracije
ostvaren prodajom roba i usluga u obračunskom razdoblju koje je prethodilo
koncentraciji (prema godišnjim financijskim izvješćima sudionika koncentracije
za 1998. godinu) iznosi:

if !supportLineBreakNewLine
endif

|  |  |
| --- | --- |
| **Sudionik** | **Ukupni godišnji promet sudionikâ koncen-** |
| **koncentracije** | **tracije u godini koja je prethodila nastan-** |
| if !supportEmptyParas endif | **ku koncentracije (1998.)** |
| HOLDERBANK\* | 5.495.000.000,00 kn\*\* |
| TC Koromačno d.d. | 165.375.000,00 kn\*\* |
| Ukupno | 5.660.375.000,00 kn\*\* |

if !supportLineBreakNewLine
endif

Sukladno odredbi članka 22. stavka 1. točke 2. ZZTN,
stjecanjem većinskog udjela i većinskog prava odlučivanja u TC Koromačno od
strane podnositelja prijave, nastala je koncentracija poduzetnikâ koja
podliježe obveznoj prijavi radi ocjene i upisa u Upisnik o koncentracijama.

c) Uprava TC Koromačno koncentraciju obrazlaže
sljedećim pravnim i gospodarskim razlozima:

– osiguranje financijske stabilnosti i daljnjeg
razvoja TC Koromačno,

– model pretvorbe putem dokapitalizacije izabran je
kao najbolji način pretvorbe, koji se uskoro pokazao kao gospodarski vrlo
opravdan, jer je krajnji rezultat bio kvalitetniji proizvod i povećani
kapacitet proizvodnje;

– uklanjanje uskih grla u proizvodnji, te poboljšanje
ekološ­kih standarda.

d) Mjerodavno tržište utvrđeno je kao proizvodnja
portland cementa na području Republike Hrvatske.

e) Tržišni udjel TC Koromačno, s obzirom na ukupnu
proizvodnju portland cementa na mjerodavnom tržištu u 1998. godini, iznosi:

if !supportLineBreakNewLine
endif

|  |  |  |
| --- | --- | --- |
| **Ukupna proizvodnja portland cementa   u Republici Hrvatskoj (1998. godina)** | | |
| **PROIZVOĐAČ** | **KOLIČINA (t)** | **UDJEL (%)** |
| Dalmacijacement d.d. | \* | 55,27 |
| Našicecement d.d. | \* | 24,66 |
| TC Koromačno | 400.000 | 15,27 |
| Tvornica cementa Umag d.d. | \* | 4,81 |
| Ukupno | 2.620.000 | 100 |

if !supportLineBreakNewLine
endif

f)
Sudionici koncentracije nemaju vlastite mreže distribucije i maloprodaje, niti
u vlasništvu imaju brodove ili kamione za transport cementa i klinkera.

g) Od početka procesa pretvorbe i privatizacije (kako
je opisan pod 2a), u TC Koromačno uloženo je ukupno 53.440.000,00 DEM, pa je do
danas u tvornici prisutan kontinuirani investicijski ciklus

S druge strane, podnositelj prijave investirao je u
posljednje tri godine u modernizaciju vlastitog poslovanja oko 37 milijuna
kuna.

III. Razmatrajući navedene činjenice vezane uz
ocjenjivanje prijavljene koncentracije poduzetnika nastale stjecanjem većin­skog
udjela u temeljnom kapitalu i većinskog prava odlučivanja u TC Koromačno d.d.
od strane podnositelja prijave, Savjet Agencije za zaštitu tržišnog natjecanja,
sukladno svojim ovlastima iz članka 30. stavka 2. točke 3. ZZTN, na 38.
sjednici, održanoj 14. studenoga 2000., ocijenio je:

a) S obzirom na ukupni godišnji promet svih
poduzetnika - sudionika ove koncentracije ostvaren prodajom roba i usluga u
godini koja je prethodila nastanku koncentracije (1998. godina), koji iznosi
5.660.375.000,00 kuna, stjecanjem većinskog udjela i većinskog prava
odlučivanja u poduzetniku TC Koromačno d.d. od strane podnositelja prijave
nastala je koncentracija poduzetnika koja podliježe obveznoj prijavi radi
ocjene i upisa u Upisnik o koncentracijama u smislu odredaba članka 22. stavka
1. ZZTN.

b) U predmetnom slučaju riječ je o dopuštenoj
koncentraciji.

Pri donošenju takve ocjene Savjet je naročito uzeo u
obzir sljedeće razloge:

aa) Mjerodavno tržište je i prije provedbe predmetne koncentracije
bilo relativno slabo strukturirano i segmentirano po broju sudionika.
Poduzetnik TC Koromačno d.d. nema vladajući položaj na mjerodavnom tržištu, te
njegova snaga i potencijal ne dovode do toga da bi se mjerodavno tržište
smanjivalo s obzirom na broj sudionika prisutnih na istom.

Primjenom Herfindahl – Hirschmanovog Indeksa (HHI)
izra­ču­nata je koncentriranost na mjerodavnom tržištu. Naime, HHI indeks je
općeprihvaćeno mjerilo za izračun koncentiranosti konkretnog tržišta. Računa se
zbrajanjem kvadrata tržišnih udjela poduzetnika prisutnih na mjerodavnom
tržištu. U konkretnom slučaju HHI iznosi 3919,18 što pokazuje da je riječ o
visoko koncentriranom tržištu. Naime, tržišta na kojima HHI iznosi više od 1800
bodova smatraju se visoko koncentriranima.

Međutim, visoka koncentriranost mjerodavnog tržišta
nije posljedica provođenja predmetne koncentracije poduzetnika bu­du­ći da se
njenim provođenjem broj sudionika prisutnih na mjerodavnom tržištu proizvodnje
cementa portland na području Republike Hrvatske ne smanjuju, odnosno ostaje
nepromijenjen.

bb) Podnositelj prijave, niti bilo koji drugi član
koncerna Holderbank, prije provođenja predmetne koncentracije nisu imali udjele
na mjerodavnom tržištu, te provođenjem predmetne koncentracije dolazi do preuzimanja
dotadašnjeg udjela poduzetnika TC Koromačno d.d. Taj udjel izračunat prema
ukupno proizvedenoj količini cementa portland u Republici Hrvatskoj tijekom
1998. iznosi 15,27 posto.

Stoga je Savjet za zaštitu tržišnog natjecanja
ocijenio da provođenjem ove koncentracije ne dolazi do stvaranja novog ili
jačanja postojećeg vladajućeg položaja podnositelja prijave na mjerodavnom
tržištu, osobito ne na način da bi se provođenjem ove koncentracije znatno ili
trajno ograničilo ili ukinulo slobodno tržišno natjecanje, odnosno, ocijenio je
da nije riječ o zabranjenoj koncentraciji u smislu odredbe članka 21. stavka 1.
ZZTN.

Slijedom iznijetoga, odlučeno je kao u točki 1.
izreke ovog rješenja.

c) Sukladno svim iznijetim činjenicama odlučeno je da
se prijavljena koncentracija kao dopuštena upiše u Upisnik o koncentracijama,
kao što je navedeno u točki 2. izreke ovog rješenja.

4. Za rješenje kojim se, prema odredbi članka 36.
ZZTN, okončava postupak pred Agencijom, sukladno odredbi članka 14. tarifni
broj 108. Zakona o izmjenama i dopunama Zakona o uprav­nim pristojbama
(»Narodne novine«, br. 131/97), plaća se upravna pristojba u iznosu od 5.000,00
kuna.

Nadalje,
za rješenje o upisu u Upisnik o koncentracijama, prema članku 1. stavku 1.
Uredbe o izmjenama tarife Zakona o upravnim pristojbama (»Narodne novine«, br.
116/00), plaća se upravna pristojba u iznosu od 250.000,00 kuna.

Dakle, podnositelj prijave, poduzetnik Breitenburger
Aus­land­beteiligungs GmbH je obveznik plaćanja upravne pristojbe u ukupnom
iznosu od 255.000,00 kuna. Iznos iz točke 3. izreke ovog rješenja uplaćuje se
posebnom uplatnicom u korist Državnog proračuna Republike Hrvatske u roku od
petnaest (15) dana od dana dostave ovog rješenja na račun broj:
1001005-1863000160, poziv na broj: 24/5002 - (navesti matični broj subjekta).

Rečeni iznos upravne pristojbe pristojbeni obveznik
može platiti i na devizni račun broj: 702000-987-9182800-132344-091, prema
srednjem tečaju Hrvatske narodne banke za euro i to na dan 26. lipnja 2000.,
koji se smatra danom podnošenja prijave koncentracije poduzetnika.

Pristojbeni obveznik dužan je dokaz o izvršenoj
uplati uprav­ne pristojbe dostaviti Agenciji bez odgode, a najkasnije u roku od
osam (8) dana od izvršene uplate, pozivom na broj, klasa:
UP/I-030-02/2000-01/62. U protivnom će Agencija, primjenom članka 10. stavka 2.
Zakona o upravnim pristojbama, pokrenuti postupak prisilne naplate upravne
pristojbe.

5. Temeljem članka 37.a ZZTN, rješenja Agencije
donesena primjenom odredbe članka 36. ZZTN objavljuju se u »Narodnim novinama«,
te je stoga odlučeno kao u točki 4. izreke ovog rješenja.

UPUTA
O PRAVNOM LIJEKU

Protiv
ovog rješenja nije dopuštena žalba, ali nezadovoljna stranka može, sukladno
odredbama članka 37. ZZTN, pokrenuti upravni spor pred Upravnim sudom Republike
Hrvatske u roku od trideset (30) dana od dana dostave ovoga rješenja.

Klasa:
UP/I-030-02/2000-01/62
Urbroj: 580-02-2000-11-12
Zagreb, 14. studenoga 2000.

Ravnatelj
**mr. sc.** **Hrvoje
Momčinović**, v. r.

Rješenje, NN 120/2002-1950
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)